PRIOPĆENJE ZA JAVNOST

**ESF PROJEKT „UNAPRJEĐENJE PISMENOSTI**

**U ZDRAVSTVENOM UČILIŠTU“**

**RAZVOJ KOMPETENCIJA ZA TRŽIŠTE RADA I CJELOŽIVOTNO UČENJE**

**ZAGREB, 25. studenog 2019.** Zdravstveno učilište Zagreb, u partnerstvu s Učilištem Ambitio, također iz Zagreba, uspješno je završilo provedbu dvogodišnjeg projekta „Unaprjeđenje pismenosti u Zdravstvenom učilištu“. Projekt vrijednosti 1.489.755,23 kn u cijelosti je financiran iz sredstava Europskog socijalnog fonda. Kroz projekt je razvijeno deset novih fakultativnih i izvannastavnih programa usmjerenih na razvoj prirodoslovne, matematičke, digitalne, medijske, čitalačke, multikulturalne i višejezične pismenosti. Navedeni programi uspješno su implementirani u školski kurikulum Zdravstvenog učilišta i eksperimentalno izvedeni tijekom prošle školske godine, a njihova se provedba nastavlja i dalje.

Projekt je proveo Projektni tim sastavljen od 12 nastavnika Zdravstvenog učilišta i 3 predstavnika Učilišta Ambitio – voditelja i administratora projekta te andragoškog stručnjaka. Interes za sudjelovanje u projektu bio je vrlo velik, gotovo dvostruko veći od očekivanog te je u projektne aktivnosti bilo uključeno ukupno 166 učenika i 73 nastavnika Zdravstvenog učilišta.

Projektom „Unaprjeđenje pismenosti u Zdravstvenom učilištu“ nastojalo se unaprijediti kompetencije učenika potrebne za nastavak školovanja ili kvalitetan ulazak na tržište rada te razviti njihova svijest o važnosti cjeloživotnog učenja. Unaprjeđenjem pismenosti učenici su stekli skup vještina i znanja koja im mogu pomoći u pronalaženju, kritičkom vrednovanju, obradi i korištenju informacija.

Tijekom prošle školske godine, osim učioničke nastave, znatan dio projektnih aktivnosti proveden je i na terenu. Organizirana je terenska nastava na prostoru grada Zagreba, integrativna terenska nastava na Sljemenu, posjet klinici Geriatrische Gesundheitszentren der Stadt Graz, dvodnevna terenska nastava u Nacionalnom parku Sjeverni Velebit te petodnevna integrativna terenska nastava u Parku prirode Velebit, a sve su navedene aktivnosti bile u potpunosti financirane iz sredstava projekta te su za učenike bile besplatne.

Stručnim usavršavanjem nastavnika Zdravstvenog učilišta kroz edukativne radionice u područjima metodologije definiranja ishoda učenja, izrade i provedbe kurikuluma za jednu ili više vrsta pismenosti, organizacije i provedbe projektnih dana i tjedana te upotrebe informacijskih i komunikacijskih tehnologija u nastavi, ojačali su se i osobni nastavnički kapaciteti i razvile njihove kompetencije u primjeni metoda učenja i obrazovnih programa temeljenih na ishodima učenja.

Iz sredstava projekta nabavljena je i oprema u vrijednosti gotovo 300.000,00 kuna: tableti, prijenosna računala, fotoaparti, video kamere, GPS uređaj, 3D pisač, meteorološka postaja, multifunkcijski digitalni mjerni instrumenti sa znatnim brojem priključaka, digitalni mikroskopi i lupe i drugo. U holu škole postavljen je akvarij, a školska knjižnica bogatija je za 80 novih naslova.

Kroz projekt je u školi izgrađen i sustav za e-učenje, kao dio nacionalnog sustava za učenje na daljinu Merlin u školi. Tako su kroz projektne aktivnosti izrađeni digitalni repozitoriji za svih deset novih izvannastavnih aktivnosti i fakultativnih predmeta: Međukulturna komunikacija – engleski, Međukulturna komunikacija – njemački, Primijenjena trigonometrija, Filozofija prirode, Primijenjena kemija, Fizikalna kemija, Primijenjena biologija, Znanost o okolišu, Okoliš i održivi razvoj te IKT u zdravstvenoj komunikaciji. Od toga je pola predmeta već doseglo 2. razinu implementacije te se u nastavi koriste napredne mogućnosti sustava, kao što su praćenje aktivnosti učenika, online zadaće, izrada wiki stranica, grupne aktivnosti i druge.

Dodana vrijednost projekta je i izrađena Strategija razvoja e-učenja u Zdravstvenom učilištu, prema kojoj bi tijekom sljedećih 5 godina trebali svi školski predmeti biti integrirani u sustav Merlin u školi.

Osim za učenike, sustav za e-učenje koristi se i za potrebe kontinuiranog stručnog usavršavanja nastavnika te je za njih u sustavu uspostavljen i istoimeni predmet, a kroz predmet Zbornica nastoji se i ostale nastavnike škole senzibilizirati na što skoriji početak korištenja mogućnosti sustava za e-učenje u nastavi redovnih školskih predmeta.

Nastavnici Zdravstvenog učilišta su tijekom projekta izradili i 7 priručnika za izvođenje terenske nastave, koji su objavljeni u digitalnoj i tiskanoj verziji. Digitalni priručnici dio su repozitorija u sustavu za e-učenje, a javno su dostupni i na web stranici projekta te se mogu koristiti pod uvjetima CC licence.

Sve su projektne aktivnosti redovito praćene, a objave će i dalje biti dostupne, na web stranicama projekta [www.pismenost.eu](http://www.pismenost.eu).

**Kontakt:**

Nenad Petrović

Voditelj projekta

GSM: 098 663 425

[info@pismenost.eu](mailto:info@pismenost.eu)